《寿外舅富顺赵使君》
宋代·度正

天家积庆如江河，千枝万叶鲁卫毛。
声名赫赫照今古，骨相飘飘多俊髦。
惟安懿王迈种德，当时庙社遗勋劳。
本支百世端未艾，绵绵瓜瓞更崇高。
只今中兴得旦奭，夹辅日月参夔皋。
自馀材德踵相望，磊落抱负皆英豪。
或持皮帛登台省，或奉符竹分旌旄。
金川丈人最后出，平生力学勤持操。
高谈奥论不可到，一洒万字无停毫。
聊将圭撮试当世，已被天语加崇褒。
从此公道更开泰，未必奔走悬三刀。
念昔南宫陪俊翮，偶附骥尾辞蓬蒿。
因蒙顾盼被收录，得拜门下恩则叨。
自怜薄命薄如叶，十年再尔吟离骚。
世间情态已百转，每叹慈爱终坚牢。
今逢佳节揆初度，欲荐眉寿酬甄陶。
丈人丈人听我语，我语憔悴空啾嘈。
白圭三复古亦少，缁衣改为今可遭。
人言恺悌必富贵，恺悌富贵何由逃。
不愿归来一尊酒，但愿努力登三鳌。
我欲执鞭追壶中之日月，荐海上之蟠桃。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。